## La Ciutat de les Arts i les Ciències acull la Fira de Berklee amb música en directe, tallers participatius i projeccions audiovisuals

*** La jornada tindrà lloc el dissabte 6 de juliol, serà oberta al públic i es realitza per a celebrar la graduació de l’alumnat del campus de Berklee**

La Ciutat de les Arts i les Ciències acollirà dissabte, 6 de juliol, la Fira de Berklee organitzada per Berklee València per a celebrar la graduació dels seus estudiants, que consistirà en una jornada oberta al públic amb música en directe i activitats per a tota la família.

La Fira de Berklee es podrà gaudir d’11.00 a 23.30 hores, amb actuacions musicals, projeccions audiovisuals, tallers d’art i ciència, discjòqueis en directe i *foodtrucks*, entre altres propostes. Es realitzaran activitats per a totes les edats, com ara taller de palmes, batucada, experiments en directe de La Ciència a Escena, impressió de *tote bags*, disseny de portada de discos, aerografia i pintura amb artistes.

Les activitats, a l’aire lliure, tindran lloc enfront del campus de Berklee, d’11.00 a 14.30 hores i de 17.00 a 22.30 hores. Hi participaran artistes com Belén Segarra, José Carcavilla, Lyly Baeblich, Irene de la Rosa, Mariano Steimberg o la Societat Musical Eslava d’Albuixech.

En l’Hemisfèric es projectaran vídeos amb bandes sonores compostes pels estudiants de Composició de Berklee València. La jornada acabarà amb els alumnes de Berklee en una sessió en viu de discjòqueis en l’escenari d’Un Llac de Concerts, situat al passeig nord del Museu de les Ciències.

Eixe mateix dia, Berklee celebrarà tres concerts al Teatre Martín i Soler, del Palau de les Arts Reina Sofia, principalment per a familiars d’alumnes, si bé posarà un contingent limitat d’entrades a la disposició del públic valencià. Estes seran gratuïtes i es podran arreplegar a la porta d’entrada del campus de Berklee València el dimecres 3 de juliol, a partir de les 18.00 hores, fins a esgotar existències. Es donarà un màxim de 2 entrades per persona per a un dels concerts del dia 6 de juliol. En cas que queden entrades disponibles el dia dels concerts, es podran arreplegar en l’entrada del Teatre Martín i Soler 30 minuts abans del començament de cada una de les sessions. Berklee compartirà actualitzacions sobre la disponibilitat d’entrades en les seues xarxes socials.

L’agenda completa de la Fira de Berklee es pot consultar en el web de [Berklee València](https://valencia.berklee.edu/events/commencement?fbclid=IwZXh0bgNhZW0CMTAAAR1HPiMi_nDP_Cw3j7NkRRbt2DGullCb1nA6NFRwE_XgZItSQEGjjXSRA64_aem_ZmFrZWR1bW15MTZieXRlcw).

Fecha: 28/06/2024